Case IH bly steeds vindingryk ná 180 jaarEsmond Coen, Case IH se hoof van landbou-oplossings, wys wat sy trekkersimuleerder kan doen. (Foto: Du Preez de Villiers) By die groot rooi standplaas in die middel van Nampo Park is daar vanjaar met trots teruggekyk op 180 jaar se betrokkenheid in landbou en vandag ook in die konstruksiebedryf. Dit het alles in 1842 begin toe Jerome Increase Case, die Racine Threshing Machine Works in Racine, Wisconsin, in die VSA gestig het en sedertdien het dié handelsmerk verskeie nuutskeppings die lig laat sien. Vandag is Case IH stewig in landbou 4.0 geanker en Maroela Media het by Esmond Coen, hoof van landbou-oplossings, gaan uitvind wat die mees gevorderde tegnologie in Case IH se stal is. Maroela Media het vroeër oor die aanboord AFS-Connect-stelsel, vir die Steiger en Magnum-modelle berig, wat afstandtoegang, monitering en beheer van dié twee trekkermodelle tot ŉ nuwe vlak neem. Coen sê Case IH bied nou ook ŉ AFS-stelsel wat buitekant die trekker werk om die res van die boerdery-funksies daarmee te integreer. “Dié stelsel laat ŉ boer toe om ‘vennootskappe’ met ander partye te sluit wat insette in jou boerdery lewer, deur aan hulle toegang tot relevante data wat op jou plaas gegenereer word, te gee. “Jy kan byvoorbeeld jou instellings so verstel dat wanneer jou landboukundige op jou portaal inteken, hy toegang tot jou grond- en oesinligting kan kry, om sodoende voorskrifkaarte vir jou kunsmis- en saadplasing te skep. Jy kan dit dan regstreeks na jou trekker stuur wat daarvolgens kan plant.” Bakkies Botha, Springbokrugbyspeler en Case IH se handelsmerkambassadeur, spreek gaste toe by Case IH se Nampo-standplaas. (Foto: Verskaf) ŉ Ander funksionaliteit is om met behulp van die oesresultate van jou stroperkaarte ŉ plantvoorskrifkaart te skep, weer eens om wisselend kunsmis of saad toe te dien na gelang van die potensiaal van die landerye. Case IH maak jou stelsel ook oop om met ander handelsmerke se stelsels saam te werk. “Jy kan bloot inteken op die mededinger se portaal en die inligting in die regte formaat deurtrek,” sê hy. Brandstofverbruik raak ook ŉ sensitiewe saak, maar dié AFS-boerderybestuursprogram haal die angel daaruit. “Die brandstofverbruik in die masjinerie word deurlopend gemonitor, om te sien waar die vlakke lê. Dan word dit aan jou plaastenks se voorraadvlakke gekoppel om ŉ geheelbeeld te kry, sodat jy betyds ŉ kennisgewing kan kry om diesel aan te koop. “Dieselfde geld vir saad en kunsmis, waar dit van die totale voorraad afgetrek word soos die planters dit in die grond plaas.” Case IH se Nico Dreyer, presisielandbouspesialis; Jacques Taylor, besturende direkteur; Chimene de Villiers, hoof van bemarking en kommunikasie en Esmond Coen, hoof van landbou-oplossings, is baie trots op hul maatskappy wat vanjaar 180 jaar oud is. (Foto: Du Preez de Villiers) Die weegstrokie van die graan wat oor die silo’s se weegbrug beweeg kan ook in die stelsel gelees word wat dit dan deurlopend by jou inventaris voeg. Daarmee saam kan die gemete stroperdata met die werklike data vergelyk word om die stroper dan fyner te kalibreer en sodat jou boeke kan klop. Hy sê vir koringboere, wat volgens die proteïeninhoud van hul graan betaal word, laat AFS ŉ boer toe om die silolaboratorium se strokies in te lees en dit aan die landery te koppel waar die tapkar of vragmotor vandaan kom. Vir die volgende plantseisoen word die data dan met die voorskrifkaarte geïntegreer om die grond se potensiaal nog beter te benut.